Twee sterf op gru-ongelukstoneelFoto: ER24 Russel Meiring, woordvoerder van ER24, het gesê die taxi het vermoedelik reg van voor met ŉ vragmotor gebots op die R603 net buite Eston. Met paramedici se aankoms op die toneel het die liggaam van ŉ vrou wat in die botsing gesterf het ŉ paar meter weg van die taxi af gelê. “Van die beseerdes was nog in die taxi vasgekeer. Een van hulle was ŉ vrou wat kritieke beserings opgedoen het,” het Meiring gesê. “Reddingsdienste moes meganiese toerusting gebruik om die pasiënt uit die voertuig uit te sny. Ongelukkig het sy ŉ hartaanval gehad voordat sy bevry kon word en is op die toneel dood.” Nog nege mense, van wie drie in ŉ kritieke toestand was, is op die toneel gestabiliseer voordat hulle na verskillende hospitale gehaas is. Die polisie sal die ongeluk ondersoek.